作者：何梦桂
词牌/韵律：沁园春

paragraphs: 尚书当年，蓬矢桑弧，初度佳期。
是词林老虎，文场威凤，人中祥瑞，天下英奇。
太守买臣，中书坡老，五十二年回首非。
人间事，且开眉一笑，醉倒金卮。
阿婆还忆年时。
也曾趁鸿胪拜玉墀。
念青衫荷叶，嫁衣尚在，青铜菱影，破镜犹遗。
半席寒毡，一官俯首，造物还应戏小儿。
问天道，看是他谁戏我，我戏他谁。